Значную дапамогу ў апрацоўцы першых трох архіваў аказваюць студэнты 1-га курса філалагічнага факультэта, якія загадам рэктара БДУ накіроўваюцца на праходжанне вучэбнай практыкі ў ВНЛ беларускага фальклору. Лабараторыя можа прыняць на практыку да 55 студэнтаў. Гэта абумоўлена двума прычынамі: 1) невялікім штатам супрацоўнікаў лабараторыі (загадчык, 2 метадысты, лабарант, малодшы навуковы супрацоўнік), якія могуць весці работу са студэнтамі; 2) наяўнасцю працоўных месцаў у памяшканнях лабараторыі. З гэтых 55 чалавек 20 размяркоўваюцца ў камп’ютарныя класы факультэта для ажыццяўлення адпаведных работ, астатнія 35 чалавек працуюць непасрэдна ў архівах лабараторыі.